ออสซี่ช้ำอีก! พายุฝุ่นความเร็ว 107 กม./ชม. คลุมทั่ว “นิว เซาท์ เวลส์” เปลี่ยนฟ้าเป็นสีส้ม
ออสซี่ช้ำอีก! พายุฝุ่นความเร็ว 107 กม./ชม. คลุมทั่ว "นิว เซาท์ เวลส์" เปลี่ยนฟ้าเป็นสีส้ม
20 ม.ค. 2563

ผู้สื่อข่าวรายงานว่า วานนี้ (19 ม.ค.63) เกิดพายุฝุ่นซึ่งมีความเร็วลม 107 กิโลเมตรต่อชั่วโมง ทำให้เกิดกำแพงฝุ่นขนาดมหึมา เคลื่อนตัวแผ่ปกคลุมทั่วเมืองดับโบ (Dubbo) รัฐนิว เซาท์ เวลส์ ประเทศออสเตรเลีย ซึ่งเป็นภาพที่ดูน่ากลัว ทัศนวิสัยเลวร้าย เมืองทั้งเมืองกลายเป็นสีแดงภายในเวลาไม่กี่นาที
นอกจากนี้ พายุฝุ่นยังส่งผลกระทบเมืองโบรกเคน ฮิลล์ (Broken Hill) รวมถึง นิงกั้น (Nyngan) และ พาร์คส์ (Parkes) ที่อยู้ใกล้เคียงอีกด้วย อย่างไรก็ตาม ไม่มีรายงานความเสียหาย รวมไปถึงผู้ได้รับบาดเจ็บหรือเสียชีวิต
ทั้งนี้ หลายพื้นที่ของออสเตรเลีย เผชิญกับภัยพิบัติทางธรรมชาติในช่วงเวลาไล่เลี่ยกัน ทั้งพายุฝุ่น รวมถึงฝนตกหนัก จนทำให้เกิดน้ำท่วมฉับพลัน รวมทั้งไฟป่า ในรัฐวิคตอเรีย พร้อมทั้ง นิวเซาท์ เวลส์ และควีนแลนด์ ในเวลาไล่เลี่ยกัน ซึ่งจนถึงขณะนี้ ยังพบไฟป่าในรัฐนิวเซาท์ เวลส์ ที่ยังไม่ดับอีก 80 จุด